Xitoyning China Eastern aviakompaniyasiga tegishli Boeing 737 samolyoti halokatga uchradi. Uning bortida 132 yo‘lovchi bo‘lgan. Foto: Global Look Press Xitoy Markaziy televideniyesiga asoslanib berilgan xabarga ko‘ra, voqea Guansi-Chjuan avtonom rayonida yuz bergan. «China Eastern Airlines aviakompaniyasiga tegishli, 132 yo‘lovchi bilan uchib ketayotgan Boeing 737 samolyoti Guansi-Chjuan avtonom rayoni, Uchjou shahri okrugi, Ten uezdida halokatga uchradi», - deyiladi rasmiy xabarda. Dastlabki ma’lumotlarga ko‘ra, samolyot Kunmin shahridan Guanchjou shahriga MU5735 reysini amalga oshirgan. Qurbon bo‘lganlar soni ma’lum emas. Halokat joyida qidiruv-qutqaruv ishlari olib borilmoqda. Flightradar24 portali ma’lumotiga ko‘ra, samolyot Kunmindan mahalliy vaqt bilan soat 13:15 da (Toshkent vaqti bilan 10:15 da) havoga ko‘tarilgan. Taxminan 1 soatdan keyin samolyotning tezligi keskin pasayib, balandlikni yo‘qota boshlagan. So‘ngra radarlar ekranidan yo‘qolgan.